Klinton: Qëndrimi rus lidhur me Sirinë mund të çojë në luftë civile
Sekretarja Klinton tha se mbështetja ruse për Presidentin Assad po bllokon përpjekjet e OKB-së për të ndalur dhunën.
Sekretarja amerikane e Shtetit Hillari Klinton tha se mbështetja e vazhdueshme ruse për presidentin sirian Bashar al-Asad po bllokon përpjekjet e Kombeve të Bashkuara për t'i dhënë fund dhunës që zgjat prej 15 muajsh dhe mund të kontribuojë në fillimin e luftës civile në vend. Korrespondenti i Zërit të Amerikës në Departamentin e Shtetit Scott Stearns njofton nga Danimarka, ku Sekretarja Klinton nisi udhëtimin e saj një javor në Europë. Sekretarja Klinton tha se "kundërshtimi shumë i fortë" nga ana e Rusisë është duke e bërë të vështirë krijimin e një koalicioni ndërkombëtar kundër Presidentit Assad. Por, ajo tha se Uashingtoni nuk është dorëzuar lidhur me mundësinë e formimit të një koalicioni të tillë, sepse "çdo ditë që kalon e bën argumentimin tonë më të fortë." Zonja Klinton tha gjatë një takimi me disa studentë në kryeqytetin danez se, pa mbështetjen e Rusisë, i dërguari i OKB-së dhe Lidhjes Arabe Kofi Annan nuk mund të zgjerojë mandatin e tij për të nxitur Damaskun të ndërmarrë hapa lidhur me ato që ajo cilëson si rreziqe të tmerrshme. Në një vend të copëtuar nga ndarjet sektare, Sekretarja e Shtetit Klinton tha se vrasjet e vazhdueshme të njerëzve të pafajshëm nga ushtria, nga forcat e milicisë pro-qeveritare dhe nga kundërshtarët e qeverisë mund të kthehet në luftë civile. Ajo tha se një konflikt i tillë mund të shndërrohet me shpejtësi në një shkak për luftë rajonale. Zonja Klinton tha se kërcënimi për një konflikt më të gjerë rajonal përforcohet nga shqetësime të sigurisë ndër-kufitare në Jordani, Liban dhe Turqi. Agjencia ruse e lajmeve Interfax citoi zëdhënësin e presidentit Vladimir Putin të ketë thënë se pozicioni i Rusisë në Siri është i njohur, i balancuar, i qëndrueshëm, dhe krejtësisht logjik. Zëdhënësi Dmitri Peshkov tha se "është pothuajse e përshtatshme të flitet për ndryshim të kësaj pozite nën presionin e dikujt". Shefi i OKB-së Ban Ki-moon tha në një fjalim në Turqi se masakrat e fundit ndaj civilëve mund ta zhysin Sirinë në një "luftë civile katastrofike", nga e cila vendi mund të mos e marrë veten kurrë.